SA moet wegbly van Kubaanse en Chinese mediese modelle
Ons eie selftoegediende mediese rampe wys duidelik dat Suid-Afrika nie die Chinese of Kubaanse modelle moet bewonder of probeer navolg nie, skryf FARIEDA KHAN. Sy verduidelik watter les ons eintlik by dié twee lande kan leer.
DIE nuwe koronavirus (COVID-19) is al 'n paar weke met ons. Die Chinese regering het die moontlike bron van die virus geïdentifiseer as 'n seekos- en dieremark in die Wuhan-distrik. Die getal mense wat siek word, is aan die groei en mense oor die hele wêreld heen is bekommerd. Dis deesdae so maklik om ver en wyd te reis en grense kan nie siektes uithou nie.
Kommer oor die omvang van die virus het toegeneem toe onlangs aangekondig is dat daar weens die gebruik van 'n nuwe diagnostiese tegniek 'n sterk toename in die getal mense was wat die virus opgedoen het.